joelniklaus/EU_Wikipedias huggingface dataset:
72 (luku)

72 (seitsemänkymmentäkaksi) on luonnollinen luku, jota edeltää luku 71 ja seuraa luku 73.

Matematiikassa 
 72 on yhdistetty, runsas ja puolitäydellinen luku.
 72 on Harshad-luku binääri-, oktaali- ja kymmenjärjestelmässä.
 72 on pienin luku, jonka viides potenssi voidaan muodostaa viiden pienemmän luonnollisen luvun viidensien potenssien summana: .
 72 voidaan muodostaa kahden peräkkäisen luonnollisen luvun tulona: .
 72 voidaan muodostaa summana seuraavilla tavoilla:
 kaksi kuutiolukua: 
 kolme neliölukua: 
 kuutio- ja neliöluku: 
 neljä peräkkäistä alkulukua: 
 kuusi peräkkäistä alkulukua: 
 72 on jaollinen tekijöidensä määrällä (12).
 72 on alkulukuparin (71, 73) keskiarvo.
 72 on kahden peräkkäisen alkuluvun (5179 ja 5189) keskiarvon neliöjuuri.
 72 on palindromi viisijärjestelmässä (2425).
 Säännöllisen viisikulmion ulkokulman suuruus on 72°.

Luonnontieteissä 
 Jaksollisessa järjestelmässä 72 on hafniumin järjestysluku.
 Germanium-72 on germaniumin vakaa isotooppi.
 Tina-122, antimoni-123, telluuri-124 ja ksenon-126 ovat vakaita isotooppeja, joiden ytimissä on 72 neutronia.

Muissa yhteyksissä 
 Typografinen piste on 1/72 tuumaa.
 Kantatie 72 kulkee Mikkelin ja Suonenjoen välillä.

Lähteet 

Luonnolliset luvut
Antero Laukkanen

Antero Jorma Laukkanen (s. 30. toukokuuta 1958 Kouvola) on suomalainen pastori, sosiaalineuvos ja poliitikko. Hän on ollut Uudenmaan vaalipiirin Suomen kristillisdemokraattien kansanedustaja vuodesta 2015 lähtien. Hän on toiminut Espoon kaupunginvaltuutettuna vuodesta 2001. Laukkanen on Majakka-seurakunnan pastori ja perustaja.

Ura 
Ennen valintaansa kansanedustajaksi, Laukkanen on toiminut yrittäjänä vuosina 1986–1996 sekä Majakka-seurakunnan johtavana pastorina 1998–2015.

Kansanedustajana 
Laukkanen valittiin vuoden 2015 vaaleissa 2 520 äänellä eduskuntaan. Hänet valittiin myös vuoden 2019 vaaleissa 3459 äänellä eduskuntaan.

Kunnalliset luottamustehtävät 
Laukkanen on toiminut Uudenmaan maakuntavaltuuston jäsenenä vuosina 2005–2012, Espoon kaupunginvaltuutettuna vuodesta 2001. Laukkanen on toiminut Espoon kaupungin tarkastuslautakunnan jäsenenä vuodesta 2001.

Muut luottamustehtävät 
Laukkanen on toiminut Kansallisoopperan hallintoneuvostossa vuosina 2010–2013, Ulkoministeriön kansainvälisen ihmisoikeusasiain neuvottelukunnassa vuosina 2012–2015, HOK-Elannon edustajistossa vuodesta 2013, Suomen Evankelisen Allianssin hallituksessa vuodesta 2014 sekä Christian Political Foundation for Europen hallituksen jäsenenä.

Yksityiselämä

Laukkasella todettiin heinäkuussa 2022 ALS-tauti.

Lähteet

Aiheesta muualla
 
Kotisivut

Nykyiset kansanedustajat
Uudenmaan vaalipiiri
Suomen Kristillisdemokraattien poliitikot
Espoon kaupunginvaltuutetut
Suomalaiset papit
Vuonna 1958 syntyneet
Elävät henkilöt
Dan Piraro

Dan Charles Piraro (s. 1958, Kansas City, Missouri) on yhdysvaltalainen pilapiirtäjä, maalari ja kuvittaja, jonka tunnetaan parhaiten palkitusta pilakuvajulkaisusta nimeltä Bizarro.

Bizarro pilakuvista on (vuoteen 2012 mennessä) julkaistu 16 pilakuvakirjasta. Piraro on myös kirjoittanut kertomakirjallisuutta, sekä julkaissut pilakuviaan suoraan internetissä.

Vuonna 2014 Piraro juonsi Fox-kanavan Utopia-realitysarjaa.

Poliittiset näkemykset 
Piraro kuvaa itseään "poliittisesti vapaamieliseksi ja edistykselliseksi". Hänen pilakuvansa ovat joskus aiheuttaneet valituksia poliittisten tai muiden erinlaisten arvojen takia:
 2005 hän tuki homoavioliittoja.
 2002 hänestä tuki vegaanini ja eläinoikeuksien puolustajia.

Palkinnot 
Piraro on voittanut National Cartoonists Societyn "Panel Cartoon Award" -palkinnon vuosina 1999, 2000 ja 2001, sekä "Reuben Award" -palkinnon 2010.

Lähteet 
 Double Trouble for Syndicated Cartoonist

Viitteet

Aiheesta muualla 

 Dan Piraron kotisivut 
 Dan Piraro National Cartoonists Societyn sivuilla 

Yhdysvaltalaiset pilapiirtäjät
Yhdysvaltalaiset taidemaalarit
Vuonna 1958 syntyneet
Elävät henkilöt
Lauderdale-riitti

Lauderdale-riitti on yksi Vanhan ja Hyväksytyn Skottilaisen Riitin (Ancient & Accepted Scottish Rite) monista versioista, joka on käytössä kansainvälisessä Le Droit Humain vapaamuurarijärjetössä kautta maailman. Muita järjestössä käytössä olevia riittejä ovat ainakin Emulation, Georges Martin, Irish, Skottilainen (perinteinen) ja Verulam.

Lauderdale-riitin synty sijoittuu 1900-luvun alkuun, jolloin Englantilaiset teosofi-henkiset jäsenet halusivat palauttaa riittiin uskon Jumalaan ja/tai Korkeampaan voimaan. Kun Ranskasta oli saatu tähän lupa, valmistui vuonna 1904 nk. Dharma-riitti, joka tunnettiin myös muokkaajiensa Annie Besanttin ja Charles Webster Leadbeaterin mukaisesti nimellä Besant-Leadbeater. Tässä uudistetussa riitissä yritettiin palauttaa vapaamuurariuden esoteerisia ja mystisiä puolia takaisin. Tämän myötä Le Droit Humain -järjestöä alettiin kutsumaan ennen kaikkea henkiseksi järjestöksi, ja niinpä sitä on kutsuttu myös joskus okkultiseksi vapaamuurariudeksi. Lopulta historian hämärään jääneistä syistä Dharma-riittiä alettiin kutsumaan nimellä Lauderdale.

Perimmältään Skottilaisena riittinä, Lauderdale käsittää luonnollisesti 33-astetta, jakautuen kuitenkin esim. Suomen Muinaisesta ja Oikeutetusta Riitistä poiketen neljään eri kategoriaan, joita kutakin symboloi väri:

Vertauskuvalliset eli siniset loosit (sininen muurarius)
 1. Hyväksytty Vapaamuurarioppipoika
 2. Vapaamuurariammattilainen 
 3. Mestari-Muurari
Punaiset työpajat eli kapitulit (punainen muurarius)
 4. Salainen Mestari
 5. Täydellinen Mestari 
 6. Uskottu Sihteeri
 7. Tuomari 
 8. Rakennusten Valvoja 
 9. Yhdeksän Valitsema Mestari
 10. Viidentoista Valitsema Mestari 
 11. Ylevä Valittu Ritari
 12. Mestari-Arkkitehti
 13. Eenokin Kuninkaallinen Kaari
 14. Pyhän Haudan Skottilainen Suur-Ritari eli Suuri, Valittu, Täydellinen ja Ylevä Muurari
 15. Idän ja Miekan Ritari
 16. Jerusalemin Ruhtinas 
 17. Idän ja Lännen Ritari 
 18. Heredomin Ruusuristi-Ritari
Filosofiset työpajat eli areopagit (musta muurarius)
 19. Suur-Ylipappi eli Ylevä Skottilainen Ritari
 20. Ylevä Ruhtinas eli Ikuinen Mestari
 21. Noakiitti eli Preussilainen Ritari 
 22. Libanonin Ruhtinas eli Kuninkaallinen Kirves
 23. Tabernaakkelin Päämies 
 24. Tabernaakkelin Ruhtinas 
 25. Vaskisen Käärmeen Ritari 
 26. Laupeuden Ruhtinas 
 27. Temppelin Hallitseva Komentaja 
 28. Auringon Ritari eli Vihitty Ruhtinas
 29. Pyhän Andreaksen Ylhäinen Skottilainen Ritari
 30. Ylhäinen Valittu Kadosh-Ritari 
Hallinnolliset asteet (valkoinen muurarius)
 31. Suur-Inkvisiittori Komentaja 
 32. Kuninkaallisen Salaisuuden Ylevä Ruhtinas
 33. Suur-Ylitarkastaja

Lähteet

Viitteet

Aiheesta muualla 
 LE DROIT HUMAIN International

Vapaamuurarius
Ilmari Nurminen

Ilmari Taisto Nurminen (s. 24. helmikuuta 1991 Vammala) on suomalainen Suomen Sosialidemokraattisen Puolueen kansanedustaja, joka valittiin ensimmäistä kertaa eduskuntaan vuoden 2015 eduskuntavaaleissa. Nurminen opiskelee kunta- ja aluejohtamista Tampereen yliopistossa. Koulutukseltaan Nurminen on hallintotieteiden kandidaatti.

Poliittinen ura
Nurminen valittiin vuonna 2013 Sastamalan kaupunginhallitukseen, jonka varapuheenjohtajana hän toimii nykyisin. Hän sai vuoden 2015 eduskuntavaaleissa Pirkanmaan vaalipiiristä 5 079 ääntä, joilla hänet valittiin eduskuntaan. 24-vuotiaasta Nurmisesta tuli uuden eduskunnan nuorin kansanedustaja ja myös ensimmäinen 1990-luvulla syntynyt kansanedustaja. Hänet valittiin toiselle edustajakaudelle vuoden 2019 vaaleissa 9 712 äänellä. Vuonna 2020 hän siirsi kirjansa Sastamalasta Tampereelle.  Nurminen valittiin elokuussa 2021 Tampereen valtuuston puheenjohtajaksi.

Eduskunnassa Nurminen aloitti vuonna 2019 toimimaan eduskunnan musiikkiverkoston puheenjohtajana. Huhtikuussa 2021 Nurminen aloitti varapuheenjohtajana eduskunnan sateenkaariverkostossa.  Edellisten lisäksi Nurminen johtaa myös eduskunnan IKÄ-verkostoa.

Nurminen nousi vuonna 2021 otsikoihin, kun hän eduskunnan musiikkiverkoston puheenjohtajana yhdessä pääministeri Sanna Marinin sekä tiede- ja kulttuuriministeri Antti Kurvisen kanssa järjesti musiikkialalle tilaisuuden pääministerin virka-asunnolla Kesärannassa. Myöhemmin selvisi, että tilaisuus oli tuottanut veronmaksajille noin 3 000 euron laskun ja hallitus oli aikonut leikata alan määrärahoja.

Yksityiselämä
Nurminen ja pääministeri Sanna Marin ovat olleet läheisiä ystäviä nuoruudesta lähtien. Asia nousi suuren yleisön tietoisuuteen vuonna 2020 Nurmisen selkävaivoista tapahtuneen uutisoinnin myötä.

Lähteet

Aiheesta muualla 

Suomen Sosialidemokraattisen Puolueen poliitikot
Sastamalan kaupunginvaltuutetut
Tampereen kaupunginvaltuutetut
Nykyiset kansanedustajat
Pirkanmaan vaalipiiri
Vuonna 1991 syntyneet
Elävät henkilöt
Mate Krešimir Tomljenović

Mate Krešimir Tomljenović (s. 3. elokuuta 1993 Zagreb, Kroatia) on kroatialainen jääkiekkomaalivahti, joka pelaa Abu Dhabi Stormsin joukkueessa Arabiemiraattien pääsarjassa EIHL-liigassa.

Ura

Seuraura
Tomljenović on KHL Mladostin kasvatti. Hän siirtyi jo 14-vuotiaana Slovakiaan MHK Dubnican paitaan kaudeksi 2008–2009. Kaudeksi 2010–2011 Tomljenović vaihtoi HKm Zvoleniin. Kaudella 2011–2012 hän kävi yhden ottelun verran lainalla kotimaassaan Medveščak Zagrebin väreissä Itävallan Erste Bank Eishockey Ligassa. Tomljenović palasikin kesken kauden 2012–2013 Zvolenista Medveščakiin. Hän pelasi kautensa lähinnä seuran A-nuorissa Itävallan A-junioriliigassa, mutta debytoi myös Medveščakin kakkosjoukkueessa Kroatian pääsarjan pudotuspeleissä, jotka päättyivät mestaruuteen.

Kaudeksi 2013–2014 Tomljenović palasi taas Slovakiaan ja siirtyi maan toiseksi korkeimmalle sarjatasolle 1. ligan HC 07 Detvaan. Hän pelasi siellä kauden aikana kuitenkin vain kaksi ottelua. Kaudeksi 2014–2015 Tomljenović palasi kaksivuotisella KHL-sopimuksella Medveščak Zagrebiin. Hän pelasi kautensa suurimmaksi osaksi Itävallan A-junioriliigaa seuran A-nuorissa. Tomljenović pelasi myös Medveščakin kakkosjoukkueessa torjuen Kroatian-mestaruuden. Hän pelasi ensimmäisen ja toistaiseksi ainoan KHL-ottelunsa 21. helmikuuta 2015 Dinamo Riikaa vastaan. Tomljenović toimi Medveščakin aloittavana maalivahtina ja pelasi ottelun ensimmäisen erän torjuen kuusi kertaa ja päästäen kolme maalia. Erän jälkeen hänet joukkueen maalinsuulla korvasi Cal Heeter.

Tomljenović siirtyi kaudeksi 2015–2016 vuoden mittaisella sopimuksella Puolan Polska Hokej Ligassa pelaavan JKH GKS Jastrzębien maalinsuulle. Hän jäi runkosarjassa joukkueen selkeäksi kakkosmaalivahdiksi David Zabolotnylle, mutta pelasi Jastrzębien kolmesta playoff-ottelusta kaksi. Kaudeksi 2016–2017 Tomljenović palasi Medveščak Zagrebin kakkosjoukkueeseen pelaamaan Slovenian pääsarjaa. Hän puki kauden aikana seuran paidan myös kahteen KHL-otteluun.

Maajoukkueura
Tomljenović edusti Kroatiaa IB-divisioonan MM-kilpailuissa vuosina 2014, 2015, 2016 ja 2017, joista ensimmäinen turnaus päättyi hopeaan. Hän pelasi myös II-divisioonan MM-kilpailuissa vuonna 2011 voittaen B-lohkon hopeaa. Tomljenovićilla oli lohkon paras torjuntaprosentti (92,7 %) ja päästettyjen maalien keskiarvo (1.44) ja hänet valittiin turnauksen parhaaksi maalivahdiksi. Tomljenović pelasi myös IIA-divisioonan MM-kilpailuissa vuosina 2012 ja 2013, joista ensimmäinen turnaus päättyi pronssiin ja jälkimmäinen kultaan. Hänellä oli myös vuoden 2013 turnauksen paras PMK (1.60). Tomljenović pelasi myös Sotšin olympiakisojen 2014 ja Pyeonchangin olympiakisojen 2018 karsinnoissa.

Tomljenović pelasi myös alle 20-vuotiaiden I-divisioonan MM-kilpailuissa vuonna 2011 sekä IB-divisioonan MM-kilpailuissa vuosina 2012 ja 2013. Hänet valittiin kahdessa jälkimmäisessä turnauksessa Kroatian parhaaksi pelaajaksi.

Tilastot

Maajoukkuetilastot

Lähteet

Viitteet

Kroatialaiset jääkiekkomaalivahdit
Vuonna 1993 syntyneet
Elävät henkilöt
Tankarin kirkko

Tankarin kirkko on Kokkolan edustalla olevaan Tankarin saareen 1754 rakennettu pieni pitkäkirkko, jossa on istumapaikkoja 100 hengelle. Kirkon ulkomitat ovat 8,2 x 6,25 metriä. Katon sisäänkäyntipäädyssä on kelloteline ja toisessa päädyssä valkoinen risti.  Kirkko rakennettiin, jottei kalastajien tarvitsisi joka sunnuntai kulkea pitkää matkaa Kaarlelan kirkkoon tuolloin pakolliseen jumalanpalvelukseen. Nykyisin Tankarin kirkossa pidetään kesäisin muutamia jumalanpalveluksia, samoin kuin konsertteja ja hartaushetkiä. Se on myös suosittu vihkikirkko.

Lähteet 

Kokkolan rakennukset ja rakennelmat
 Keski-Pohjanmaan kirkot
Suomen puiset pitkäkirkot
Suomen 1700-luvulla rakennetut rakennukset ja rakennelmat
Dongtingjärvi

Dongtingjärvi (, pinyin Dòngtíng Hú, lausunta [dungting-]) on Kiinan Hunanin maakunnassa, Jangtsejoen keskijuoksun eteläpuolella sijaitseva järvi. Sen pinta-ala vaihtelee paljon tulvatilanteen mukaan ja on tyypillisesti 3 800 neliökilometriä, tulva-aikaan kesä–lokakuussa jopa 20 000 km2. Toinen lähde antaa järven laajuudeksi 4 350 neliökilometriä ja pinta-alan vaihteluväliksi 2 740–12 000 km2. Järven keskisyvyys on 6,7 metriä ja vesitilavuus 18,0 km3. Tavallisesti Dongtingjärvi listataan Kiinan toiseksi suurimmaksi makeanveden altaaksi Poyangjärven jälkeen.

Muinaistarun mukaan järven alla uskottiin olevan suuri luola. Tästä johtuu järven kiinankielinen nimi, jonka muodostavat sanat dòng ’luola’, tíng ’piha, sali’ ja hú ’järvi’.  Nimen vanha suomalainen latinaistus on Tungtinghu. Kiinan maakunnista Hubei ja Hunan viittaavat nimellään sijaitsevansa (Dongting)järven pohjois- ja eteläpuolella.

Dongtingjärven oma valuma-alue on laajuudeltaan 259 430 neliökilometriä.Järven kautta pääuomaansa laskee useita Jangtsejoen merkittäviä sivujokia. Näistä tärkeimmät ovat Xiang (keskivirtaama 2 288 m3/s), Zi (795 m³/s), Yuan (2 158 m³/s), Li (551 m³/s) ja Miluo, jotka muodostavat yhteensä yli 6 000 m³/s keskivirtaaman järveen. Myös osa Jangtsejoen virrasta valuu Dongtingjärveen, sillä järvestä johtaa mahtijokeen neljä uomaa.

Laskuvesien mukana järveen kulkeutuu runsaasti kiintoainesta. Järveä ruopataan säännöllisesti tämän vastatoimena. Ruoppaamalla myös sujuvoitetaan jokiliikennettä, madalletaan tulvakorkeutta ja hankitaan maa-ainetta rakentamiseen.

Osa järvestä on suojeltua aluetta. Järvi kuuluu esimerkiksi uhanalaisen rosopyöriäisen esiintymisalueisiin.  Järvi tunnetaan myös uhanalaisten kiljuhanhien talvehtimisalueena.

Lähteet

Aiheesta muualla

Dongting Lake (luettavuudeltaan rajoitettu tietosanakirja-artikkeli)  (britannica.com)
Dongting Lake   (chinatravel.com)
Tulvat uhkaavat yli 10:tä miljoonaa Kiinassa (20.8.2002) (kaleva.fi)
Kiina julisti hätätilan Hunanin maakuntaan (22.8.2002) (mtv.fi)
Dongting Lake: Shrinking wetland prompts biodiversity loss (video) (riversnetwork.org)
Abtrakti: The regional ecological risk assessment of the Dongting Lake watershed  (europepmc.org)
Lake’s Deterioration Needs Urgent Attention (2012)   (peakwater.org)
Peter C. Perdue: Water Control in the Dongting Lake Region during the Ming and Qing Periods (artikkelin abstrakti, ihmisen vaikutuksesta Dongtiangjärven seudun tulviin)  (cambridge.org)
Impact of Sedimentation on Dongting Lake (abstract)  (cnki.com.cn)
Analysis on the Effect of Lake Dongting Dredging on Flood Elevation (ruoppauksen vaikutus tulvakorkeuteen)  (cnki.com.cn)
Hydrological Drought at Dongting Lake: Its Detection, Characterization, and Challenges Associated With Three Gorges Dam in Central Yangtze, China  (springer.com)

Hunan
Jangtsen vesistö
Kiinan järvet
Ornitopodit

Ornitopodit (Ornithopoda; nimen merkitys: ”linnunjalat”) on sukupuuttoon kuollut linnunlantioisten lahkoon kuuluva dinosaurusten osalahko, joka eli jurakauden keskivaiheilta aina liitukauden lopun joukkosukupuutoon asti. Kaikki ornitopodit olivat kasvinsyöjiä.

Nimi Ornithopoda tarkoittaa ”linnunjalkoja” ja tulee siitä, että monilla ornitopodeilla oli lintujen tapaan kolme varvasta, vaikkakin joillakin varhaisilla lajeilla niitä oli neljä. Aikaisemmin Ornithopodaan luettiin kuuluviksi lähes kaikki linnunlantioiset dinosaurukset. Nykyisin monet aiemmin ornitopodeina pidetyt dinosaurukset on kuitenkin sijoitettu muihin ryhmiin. Ornithopoda on kuitenkin edelleen suurin linnunlantioisiin kuuluvista ryhmistä. Osalahko määritellään hammasrivin ja leukanivelten perusteella.

Kuvaus 
Varhaiset ornitopodit olivat Hypsilophodonin kaltaisia 1–3 metrin pituisia lajeja, jotka liikkuivat kahdella jalalla. Myöhemmät ornitopodit, kuten Parasaurolophus ja Iguanodon, puolestaan kävelivät pääosin neljällä raajalla. Myöhemmät ornitopodit myös kasvoivat suuremmiksi, ja Shantungosaurus oli jopa joitakin sauropodeja kookkaampi. Sen pituudeksi on arvioitu noin 15 metriä ja painoksi 13 tonnia. Useilla ornitopodeilla oli tapana pudottaa etuhampaansa ja sitten kehitää itselleen niin sanotut poskipussit. Sen ansiosta ornitopodit pystyivät käsittelemään ruokaa paremmin. Syy menetykseen oli niiden todella voimakkaat hampaat ja myös leuat, jotka soveltuivat hyvin ruoan pureskeluun.

Luokittelu 
Ornitopodien luokittelu:

 Hypsilodontia
 Hypsilophodon
 Oryctodromeus
 Thescelosauridae
 Thescelosaurus
 Jeholosaurus
 Changhungsaurus
 Iguanodontia
 Callovosaurus
 Tenontosaurus
 Muttaburrasaurus
 Dryosaurus
 Dysalotosaurus
 Camptosaurus
 Rhabdodontidae
 Zalmoxes
 Hadrosauriformes
 Iguanodon
 Ouranosaurus
 Mantellisaurus
 Probactrosaurus
 Telmatosaurus
 Bactrosaurus
 Hadrosauridae
 Anatotitan
 Edmontosaurus
 Gryposaurus
 Hadrosaurus
 Lophorhothon
 Maiasaura
 Prosaurolophus
 Saurolophus
 Shantungosaurus

Fylogenia 
Kladogrammi vuodelta 2017:

Lähteet 

Ornithopoda
Amyloidi angiopatia

Amyloidi angiopatia (AAA) on vanhusten alidiagnosoitu sairaus, jossa aivoverisuonten seinämiin kertyy proteiinia. AAA johtaa vaikeana toistuviin pinnallisiin aivoverenvuotoihin. Arviolta noin 10 % kaikista spontaaneista aivojensisäisistä vuodoista pohjautuu amyloidiangiopatiaan. Tautiin saattaa liittyä myös kohtauksellista neurologista oireilua ja nopeasti etenevää muistisairautta.

Lähteet 

Sydän- ja verisuonitaudit
Juha Pylväs

Juha Pekka Pylväs (s. 24. maaliskuuta 1971) on suomalainen keskustan kansanedustaja Oulun vaalipiiristä. Hänet valittiin eduskuntaan vuoden 2015 vaaleissa 5 861 äänellä ja vuoden 2019 vaaleissa 6 100 äänellä. Pylväs toimii kotikaupunkinsa Ylivieskan kaupunginvaltuuston puheenjohtajana vuosina 2009 - 2021. Pylväs on koulutukseltaan maatalous- ja metsätieteiden maisteri. Siviiliammatiltaan hän on maanviljelijä. 

Toukokuussa 2021 Pylväs valittiin yksimielisesti keskustan eduskuntaryhmän puheenjohtajaksi. 

Pylväs on kilpaillut kestävyysjuoksussa. Maastojuoksun SM-kilpailuissa hän sijoittui pitkällä matkalla parhaimmillaan seitsemänneksi vuonna 1995 ja sai joukkuekilpailussa Lahden Ahkeran joukkueessa kultaa vuonna 1997 ja pronssia vuonna 1998.

Lähteet

Aiheesta muualla 
 

Nykyiset kansanedustajat
Suomen Keskustan poliitikot
Ylivieskan kaupunginvaltuutetut
Oulun vaalipiiri
Suomalaiset maastojuoksijat
Vuonna 1971 syntyneet
Elävät henkilöt
Neonväri

Neonväri on väri joka muistuttaa neon-kaasua sisältävän lampun valoa tai sen valon aiheuttamia värisävyjä.

Neonväri on yleensä kirkas sävy. 

Neonvärejä käytetään joskus vaatteiden värinä.

värit
Martti Talja

Martti Talja (s. 29. heinäkuuta 1951 Lahti) on suomalainen lääkäri ja vuosina 2015-2019 kansanedustajana toiminut poliitikko.

Talja on urologian erikoislääkäri ja kirurgi. Hän on toiminut Päijät-Hämeen keskussairaalan johtajana, ja hänelle on myönnetty professorin arvonimi.

Talja valittiin eduskuntaan vuoden 2015 vaaleissa ja hän toimi keskustan kansanedustajana Hämeen vaalipiiristä vuosina 2015–2019.  Eduskuntavaaleissa 2019 Talja oli ehdolla mutta ei tullut valituksi eduskuntaan.

Lähteet

Aiheesta muualla
 
 http://www.marttitalja.fi/

Kansanedustajat
Suomen Keskustan poliitikot
Hämeen vaalipiiri
Päijät-Hämeen hyvinvointialue
Suomalaiset kirurgit
Suomalaiset professorin arvonimen saaneet
Vuonna 1951 syntyneet
Elävät henkilöt
Pyhän Kolminaisuuden luostari (Meteora)

Pyhän Kolminaisuuden luostari () on ortodoksinen luostari Meteoran luostarialueella Kreikassa. Luostari on omistettu Pyhälle kolminaisuudelle.

Pyhän Kolminaisuuden luostari on perustettu erään tiedon mukaan jo vuonna 1362. Toisen tiedon mukaan se olisi rakennettu 1400-luvulla. Perustajaksi mainitaan munkki nimeltä Dometios. Luostarin pääkirkko (katholikon) on rakennettu vuonna 1475–1476 ja sen maalaukset ovat vuodelta 1741. Kirkko on malliltaan risti neliössä.

Luostari sijaitsee Meteoran alueen eteläosassa lähellä Pyhän Stefanoksen luostaria. Luostari on edelleen Meteoran luostareista vaikeapääsyisimpiä. Luostariin pääsy vaati ensin laskeutumista alas kalliopylvään juurelle ja sitten 145 askelman nousua ylös luostarille. Luostarin sisäänkäynnin luona on Johannes Kastajalle omistettu kappeli. Luostarin kokoelmiin kuului aiemmin 124 käsikirjoitusta. Ne ovat vuodesta 1953 Pyhän Stefanoksen luostarissa.

Luostari oli yksi tapahtumapaikoista James Bond -elokuvassa Erittäin salainen.

Lähteet

Aiheesta muualla 

Meteora
Pyhän Nikolaoksen luostari (Meteora)

Pyhän Nikolaoksen luostari eli Anapafsáksen luostari () on ortodoksinen luostari Meteoran luostarialueella Kreikassa.

Pyhän Nikolaoksen luostari on perustettu 1300-luvun loppupuolella ja se on todennäköisesti saanut nimensä alkuperäisestä perustajastaan. Toisen nimensä se on saanut sijaintipaikastaan Anapafsáksen kalliosta. Luostari kunnostettiin 1500-luvulla. Tuolloin rakennettiin myös luostarin nykyinen Pyhälle Nikolaokselle omistettu pääkirkko. Sen maalaukset on tehnyt kreetalainen Theofanis Strelitzas (tai Bathas) vuonna 1527. Luostari hylättiin 1900-luvun alussa ja kunnostettiin 1960-luvulla.

Luostari sijaitsee Meteoran luostareista alimpana heti alueen länsilaidalla Kalampákasta tultassa. Sieltä on matkaa läheiseen Kastrákin kylään vain noin kilometri. Luostarin yläpuolella sijaitsee Suuren Metéoron luostari.

Lähteet

Aiheesta muualla 

Meteora
Pyhän Stefanoksen luostari

Pyhän Stefanoksen luostari () on ortodoksinen luostari Meteoran luostarialueella Kreikassa. Se on omistettu Pyhälle Stefanokselle.

Pyhän Stefanoksen luostari on perustettu nykyisellään 1300-luvun puolessa välissä. Sen perusti Antonios Kantakuzenos. Luostarin paikalla asui munkkeja kuitenkin 1100-luvun lopulla, ja siksi luostari katsotaan joskus perustetun jo tuolloin. Erään tiedon mukaan perustaja olisi ollut munkki Jeremias vuonna 1191/1192. Luostaria on laajennettu usein vuosisatojen kuluessa. Luostarin Pyhälle Stefanokselle omistettu kirkko on rakennettu 1500-luvun puolessa välissä, viimeistään vuoden 1545 tienoilla, jolloin se koristeltiin maalauksin. Luostarin pääkirkko (katholikon) on rakennettu vuonna 1798. Se edustaa athoslaista tyyliä ja on omistettu Pyhälle Kharalampokselle (Charalambokselle).

Luostari sijaitsee Meteoran alueen eteläosassa aivan Kalampákan kaupungin yläpuolella. Sen lähellä sijaitsee Pyhän Kolminaisuuden luostari. Luostari on nykyisin Meteoran helppopääsyisimpiä, sillä sinne pääsee autotieltä siltaa pitkin.

Lähteet

Aiheesta muualla 

Meteora
Rousánoksen luostari

Rousánoksen luostari (; myös Roussanon luostari) eli Pyhän Barbaran luostari (Μονή Αγίας Βαρβάρας, Moní Agías Varváras) on ortodoksinen luostari Meteoran luostarialueella Kreikassa. Se on omistettu Kristuksen kirkastumiselle.

Rousánoksen luostari on perustettu nykyisellään 1500-luvulla, mutta se on saattanut olla olemassa jo 1300-luvulla. Luostarin nimi on todennäköisesti peräisin sen ensimmäisestä asukkaasta tai sen kirkon alkuperäisestä omistajasta. Luostarin pääkirkko (katholikon) on rakennettu vuonna 1545 ja koristeltu kreetalaisen koulukunnan tyyliä edustavin maalauksin vuonna 1560. Se edustaa athoslaista tyyppiä. Kirkko on omistettu koko luostarin tavoin Kristuksen kirkastumiselle, mutta se kunnioittaa myös Pyhää Barbaraa (Agía Varvára), mistä on peräisin luostarin toinen nimi.

1800-luvulla luostari taantui ja siitä tuli Varlaámin luostarin munkkien erakkomaja. Luostari on kunnostettu 1980-luvulla ja se toimii nykyisin nunnaluostarina. Luostari sijaitsee Kastrákista muille Meteoran luostareille johtavan tien varressa. Luostariin pääsee nykyään portaita ja kahta pientä siltaa pitkin. Alun perin luostariin noustiin tikkaita pitkin. Puiset sillat rakennettiin vuonna 1868 ja nykyiset kiviset sillat vuonna 1930.

Lähteet

Aiheesta muualla 

Meteora
Suuren Metéoron luostari

Suuren Metéoron luostari eli Suuri Meteoron () eli Vapahtajan kirkastumisen luostari on ortodoksinen luostari Meteoran luostarialueella Kreikassa. Se on omistettu Kristuksen kirkastumiselle. Luostari on Meteoran luostareista suurin ja vanhin.

Suuren Metéoron luostari on perustettu hieman ennen 1300-luvun puoltaväliä ja näin se oli koko alueen ensimmäinen. Sen perusti Pyhittäjä Athanasios Meteoralainen. Luostarin perustaminen toi alueelle tavan asua yhdessä kinobioottisissa luostareissa. Luostarin sijaintipaikaksi tuli niin kutsuttu Platýs Líthos (”Laakea kallio”), jonka nimeksi tuli sittemmin Metéoro. Näin koko Meteoran alue sai nimen tästä paikasta ja luostarista. Luostarin pääkirkko (katholikon) on rakennettu alun perin 1300-luvun puolessa välissä.

Athanasioksen työtä jatkoi Pyhittäjä Joasaf, jota pidetään luostarin toisena perustajana. Hänen aikanaan pääkirkko rakennettiin uudelleen vuonna 1387/1388. Luostari kukoisti 1500-luvulla. Vuonna 1544–1545 igumeni Simeonin aikana rakennettiin jälleen uusi pääkirkko. Se koristeltiin maalauksin vuonna 1552. Tämän vuoksi Simeonia pidetään luostarin kolmantena perustajana. Luostariin rakennettiin Pyhien Konstantinoksen ja Helenan kappeli vuonna 1791.

Luostari sijaitsee Meteoran alueen pohjoisosassa luostareista korkeimmalla. Sen lähellä sijaitsee Varlaámin luostari. Luostariin pääsy vaatii ensin laskeutumisen alas kalliopylväiden väliin ja sitten nousua ylös kallioon hakattuja askelmia pitkin.

Lähteet

Aiheesta muualla 

Bysanttilaiset luostarit
Meteora
Varlaámin luostari

Varlaámin luostari () eli Kaikkien pyhien luostari on ortodoksinen luostari Meteoran luostarialueella Kreikassa.

Varlaámin luostari on perustettu nykyisellään 1500-luvulla. Sen rakensivat veljekset Nektarios ja Theofanis Apsaras. Luostari on saanut nimensä munkki Varlaamista, joka ensimmäisenä asui sen paikalla 1300-luvulla. Siksi luostari katsotaan joskus perustetun jo 1300-luvulla. Luostarin pääkirkko on rakennettu vuonna 1541 ja koristeltu maalauksin vuosina 1548, 1566 ja 1780/1782. Kirkko edustaa athoslaista tyyppiä ja on malliltaan risti neliössä.

Luostari on toiseksi suurin Meteoran luostareista. Se sijaitsee vastapäätä Suuren Metéoron luostaria.

Lähteet

Aiheesta muualla 

Meteora
Monotony Fields

Monotony Fields on suomalaisen funeral doom metal-yhtye Shape of Despairin neljäs studio-albumi ja ensimmäinen 11 vuoteen sitten Illusion's Playn. Albumi julkaistiin 15. kesäkuuta 2015.

Kappaleet 
	 
	 
	 
	 
	 
	 
	 

Kaikki kappaleet säveltänyt ja sovittanut Shape of Despair
Sanoitukset Henri Koivula, paitsi "Written in My Scars" sanoitus Pasi Koskinen

Kokoonpano 
 Henri Koivula – laulu
 Natalie Koskinen – laulu
 Tomi Ullgrén – kitara
 Jarno Salomaa – kitara, kosketinsoittimet
 Sami Uusitalo – basso
 Samu Ruotsalainen – rummut

Tuotanto 
 Max Kostermaa – tuottaja, äänittäjä, miksaaja
 Mika Jussila – masteroija
 Mariusz Krystew – grafiikka
 Henri Koivula – valokuvat

Arvostelut 
 Angry Metal Guy: 
 Imperiumi.net: 9+/10
 Kaaoszine.fi: 9–/10
 Soundi:

Aiheesta muualla

Lähteet 

Vuoden 2015 albumit
Shape of Despairin albumit
The Plague Within

The Plague Within on brittiläisen goottirockyhtye Paradise Lostin neljästoista studioalbumi, joka julkaistiin kesäkuussa 2015. Yhtye tekee paluun alkuaikojen doom metal -sävyihin, mm. Nick Holmesin laulutyyli on osittain murinaa, ja kappaleet sisältävät death metal -vivahteita.

Albumi nousi Suomen virallisen listan sijalle 4.

Kappaleet

Kokoonpano 
 Nick Holmes – laulu
 Greg Mackintosh – kitarat
 Aaron Aedy – kitarat
 Steve Edmondson – basso
 Adrian Erlandsson – rummut

Arvostelut 
 About.com: 
 Inferno: 
 Imperiumi.net: 
 Kaaoszine.fi: 
 Metal Storm: 
 Metalliluola.fi: 
 Soundi: 
 Sputnikmusic:

Lähteet

Vuoden 2015 albumit
Paradise Lostin albumit
Jakobsen

Jacobsen ja Jakobsen ovat seuraavien henkilöiden sukunimiä

Jacobsen
 Anders Jacobsen (s. 1985), norjalainen mäkihyppääjä
 Arne Jacobsen (1902–1971), tanskalainen arkkitehti
 Astrid Uhrenholdt Jacobsen (s. 1987), norjalainen hiihtäjä
 Casey Jacobsen (s. 1981), yhdysvaltalainen koripalloilija
 Eric Jacobsen (s. 1960), yhdysvaltalainen kemisti, jonka mukaan on nimetty Jacobsen-epoksidointi
 Fabio Jakobsen (s. 1996), alankomaalainen maantiepyöräilijä
 Florence S. Jacobsen (1913–2017), yhdysvaltalainen mormonien kirkkokuraattori
 Fredrik Lystad Jacobsen (s. 1990), norjalainen jääkiekkoilija
 Inger Jacobsen (1923–1996), norjalainen laulaja ja näyttelijä
 Jens Peter Jacobsen (1847–1885), tanskalainen kirjailija
 Jørgen-Frantz Jacobsen (1900–1938), färsaarelainen kirjailija
 Lars Jacobsen (s. 1979), tanskalainen jalkapalloilija
 Mads Andreas Jacobsen (1891–1944), färsaarelainen kirjailija, kirjaston- ja museonjohtaja ja poliitikko
 Petra Jacobsen, tanskalainen lääkäri, jonka mukaan on nimetty Jacobsenin oireyhtymä
 Rolf Jacobsen (1907–1994), norjalainen runoilija ja toimittaja
 Roy Jacobsen (s. 1954), norjalainen kirjailija
 Rune Angell-Jacobsen (s. 1947), norjalainen kirjailija
 Steinbjørn B. Jacobsen (1937–2012), färsaarelainen kirjailija
 Sussi La Cour Jacobsen, Katja Kean (s. 1968), tanskalainen yrittäjä, näyttelijä ja julkisuuden henkilö
 Søren Kragh-Jacobsen (s. 1947), tanskalainen elokuvaohjaaja, muusikko ja lauluntekijä

Jakobsen
 Else Marie Jakobsen (1927–2012), norjalainen tekstiilitaiteilija
 Erhard Jakobsen (1917–2002), tanskalainen poliitikko, pormestari, ministeri ja europarlamentaarikko
 Gidsken Jakobsen (1908–1990), norjalainen ilmailun pioneeri
 Henning Lynge Jakobsen (s. 1962), tanskalainen meloja
 Jahn Ivar Jakobsen, Mini Jakobsen (s. 1965), norjalainen jalkapalloilija
 Jonny Jakobsen (s. 1963), ruotsalainen muusikko
 Julian Jakobsen (s. 1987), tanskalainen jääkiekkoilija
 Kristoffer Jakobsen (s. 1994), ruotsalainen alppihiihtäjä
 Mimi Jakobsen (s. 1948), tanskalainen poliitikko ja ministeri
 Svend Jakobsen (1935–2022), tanskalainen poliitikko ja ministeri, kansankäräjien puhemies 1981–1989
 Tommy Jakobsen (s. 1970), norjalainen jääkiekkoilija.

Katso myös
 Jakobson
 Jacobsenin oireyhtymä
Eerikki Viljanen

Eerikki Viljanen (s. 21. huhtikuuta 1975 Vihti) on suomalainen keskustalainen poliitikko. Hänet valittiin eduskuntaan vuoden 2015 vaaleissa. Viljasen läpimeno varmistui vasta tarkastuslaskennassa. Ennen eduskuntaan valitsemistaan Viljanen toimi keskustan eduskuntaryhmän maa- ja metsätalouspoliittisena sihteerinä. Hän on ammatiltaan maatalousyrittäjä. Viljanen oli ehdolla vuoden 2019 eduskuntavaaleissa ja jäi varasijalle. Viljanen on toiminut Maa- ja metsätaloustuottajain Keskusliitto MTK:n valtuuskunnan puheenjohtajana vuodesta 2018. Hän puhuu aktiivisesti kotimaisen ruuantuotannon puolesta.

Lähteet

Aiheesta muualla 
 
 Eerikki Viljasen kotisivut

Kansanedustajat
Suomen Keskustan poliitikot
Vihdin kunnanvaltuutetut
Uudenmaan vaalipiiri
Suomalaiset yrittäjät
Vuonna 1975 syntyneet
Elävät henkilöt
Jörgen

Jörgen on ruotsalainen miehen etunimi, muunnelma kreikkalais­peräisestä nimestä Georgios. Tanskassa ja Norjassa nimi esiintyy kirjoitettuna Jørgen. Nimen suomalaisia vastineita ovat muun muassa Yrjö ja Jyrki.

Suomessa nimi Jörgen on Digi- ja väestötietoviraston tietojen mukaan annettu 1900-luvun alusta vuoden 2019 loppuun mennessä 1 133 henkilölle. Jörgenin nimipäivä on suomen­ruotsalaisen kalenterin mukaan 23. huhtikuuta, Pyhän Yrjön päivänä, joka suomen­kielisen kalenterin mukaan on muun muassa Yrjön ja Jyrkin nimipäivä.

Tunnettuja Jörgen- ja Jørgen -nimisiä 

 Jørgen Andersen (1886–1973), norjalainen voimistelija
 Jørgen Aukland (s. 1975), norjalainen maastohiihtäjä
 Jørgen Bitsch (1922–2005), tanskalainen kirjailija, elokuvatuottaja ja seikkailija-matkailija 
 Jørgen Bjørnstad (1894–1942), norjalainen voimistelija 
 Jørgen Gustava Brandt (1929–2006), tanskalainen kirjailija
 Jørgen Brekke (s. 1968), norjalainen kirjailija
 Jörgen Brink (s. 1974), ruotsalainen maasto- ja ampumahiihtäjä
 Jørgen Brønlund (1877–1907), grönlantilainen opettaja, koiravaljakon ohjastaja ja naparetkeilijä 
 Jörgen Elofsson (s. 1962), ruotsalainen sanoittaja 
 Jørgen Frantzen (s. 1935), tanskalainen soutaja
 Jørgen Graabak (s. 1991), norjalainen yhdistetyn hiihtäjä ja olympiavoittaja 
 Jørgen Hansen (1890–1953), tanskalainen soutaja 
 Jørgen Ingmann (1925–2015), tanskalainen laulaja 
 Jørgen-Frantz Jacobsen (1900–1938), färsaarelainen kirjailija  
 Jørgen Juve (1906–1983), jalkapalloilija, valmentaja, urheilutoimittaja, tietokirjailija ja poliitikko
 Jörgen Jönsson (s. 1972), ruotsalainen jääkiekkoilija 
 Jørgen Karterud (s. 1994), norjalainen jääkiekkoilija
 Jörgen Kruth (s. 1974), ruotsalainen potkunyrkkeilijä
 Jörgen Lennartsson (s. 1965), ruotsalainen jalkapalloilija ja valmentaja 
 Jørgen Leth (s. 1937), tanskalainen elokuvaohjaaja ja kirjailija
 Jørgen Løvland (1848–1922), norjalainen poliitikko, Norjan pääministeri 1907–1908
 Jørgen Moe (1813–1882), norjalainen kirjailija, pappi ja kansanperinteen kerääjä 
 Jörgen Mårtensson (s. 1959), ruotsalainen suunnistaja
 Jørgen Nielsen (1902–1945), tanskalainen kirjailija
 Jørgen Olsen (s. 1950), tanskalainen muusikko 
 Jörgen Persson (s. 1966), ruotsalainen pöytätenniksen pelaaja 
 Jörgen Petersen (1931–2009), tanskalais-suomalainen trumpetisti, säveltäjä, tuottaja ja orkesterinjohtaja
 Jørgen Rostrup (s. 1978), norjalainen suunnistaja ja maailmanmestari 
 Jörgen Salo (s. 1966), suomalainen kestävyys-, este- ja maastojuoksija
 Jørgen Skjelvik (s. 1991), norjalainen jalkapalloilija
 Jørgen Sonne (1925–2015), tanskalainen kirjailija
 Jörgen Strand (s. 1962), ahvenanmaalainen poliitikko 
 Jørgen Sønstebø (1922–2013), norjalainen poliitikko

Lähteet 

Etunimet
Freaks and Geeks

Freaks and Geeks on  yhdysvaltalainen nuortensarja, joka on ajankuvaus 1980-luvun high schoolista. Sarjan on luonut Paul Feig ja sitä tehtiin yhden kauden eli 18 jakson verran. Monista sarjan nuorista näyttelijöistä on tullut myöhemmin menestyneitä televisio- ja elokuvanäyttelijöitä.

Freaks and Geeks esitettiin ensimmäisen kerran NBC-kanavalla vuosina 1999–2000. Suomessa sarjaa on esittänyt MTV3 ja Nelonen.

Rooleissa

Weirin perhe

”Friikit”

”Nörtit”

Koulun muut oppilaat

Koulun henkilökunta

Juoni
Sarjan päähenkilöt ovat Weirin sisarukset Lindsay ja Sam. Isosisko Lindsay (Linda Cardellini) on kiltti tyttö, joka alkaa isoäitinsä kuoltua pitää elämäänsä tarkoituksettomana. Hän päätyy ystävystymään koulun vetelehtijöiden eli friikkien kanssa. Pikkuveli Sam (John Francis Daley) on puolestaan muiden nörttien seurassa viihtyvä epäsuosittu poika, joka yrittää selviytyä kiusaajastaan.

Vastaanotto
Sarja oli kaksi kertaa ehdolla ja voitti kerran Primetime Emmy -palkinnon. Sarja voitti Emmy-palkinnon parhaan komediasarjan roolituksesta vuonna 2000.

Lähteet

Aiheesta muualla 

1990-luvun televisiosarjat
Nuortensarjat
Klaus Elovaara

Klaus Elovaara (s. 1947 Helsinki) on suomalainen omakustannekirjailija, joka on toiminut myös politiikassa. Varsinaiselta ammatiltaan hän on keittiömestari. Vuoden 2007 eduskuntavaaleissa Elovaara oli perussuomalaisten ehdokkaana saaden 126 ääntä, mutta hänet erotettiin puolueesta vuonna 2011. Elovaara tunnetaan islaminvastaisen Finnish Defence Leaguen sekä Suomen Sisun aktiivina. Hän käytti sosiaalisessa mediassa belgialaisen uusnatsijohtajan mukaan ottamaansa nimimerkkiä "Leon Degrelle". Sittemmin hän on avannut ainakin Facebookiin tilin nimellä "Bernardo Clarevesil". Vuonna 2012 kirjailija Jussi K. Niemelä teki rikosilmoituksen Elovaarasta saatuaan blogissaan uhkaavia kommentteja. Elovaara kiisti olleensa kyseinen kirjoittaja. Elovaara oli yksi suomalaisista, joille Anders Behring Breivik lähetti manifestinsa.

Elovaaran tytär on kansanedustaja Tiina Elovaara.

Teokset 
Eisenreich: Jännitysromaani Berliinistä (2002)
Sinisilmäinen somali (2003)
Kohtalona Berliini (2004)
Eisenreich: Rautavaltio (2004)
Väärää rahaa (2005)
Kovaa pokeria (2006)
Tsaarin kultajuna (2007)
Rautaristi (2008)

Lähteet 

Suomalaiset kirjailijat
Vuonna 1947 syntyneet
Elävät henkilöt
Kévin Estre

Kévin Estre (s. 28. lokakuuta 1988 Lyon, Ranska) on ranskalainen moottoriurheilija. Hän on kilpaillut urallaan eri GT -sarjoissa ja kestävyysluokan kilpailuissa.

Ura 
Estre aloitti uransa Karting-sarjoista, voittaen vuonna 2001 French Cadet Championship -luokan mestaruuden. Vuonna 2004 hän voitti European ICA Championship -luokan mestaruuden. Vuonna 2006 Estre aloitti kilpauransa Formula Renault Campus France -sarjassa eli nykyisessä Ranskan Formula 4 -sarjassa, voittaen heti debyyttikaudellaan sarjan mestaruuden ja saavuttaen kuusi voittoa, viisi paalupaikkaa ja 12 palkintosijaa. Vuonna 2007 Ranskan Formula Renault -sarjassa hän sai 45 pistettä ja sijoittui sarjan yhdeksänneksi. 

Vuonna 2008 Estre siirtyi koppiautoihin ja kilpaili Ranskan Porsche Carrera Cup -sarjassa, voittaen yhden kilpailun ja sijoittuen sarjan viidenneksi. Seuraavana vuonna hän jatkoi sarjassa, voittaen viisi kilpailua ja sijoittuen sarjan neljänneksi. Vuonna 2010 hän saavutti viisi voittoa, seitsemän paalupaikkaa ja 12 palkintosijaa, sijoittuen sarjan toiseksi. Samana vuonna hän ajoi FIA GT3 ja ADAC GT Masters -sarjoja. Vuonna 2011 Estre onnistui voittamaan Ranskan Porsche Carrera Cupin mestaruuden, voittaen kauden aikana kymmenen kilpailua. Samana vuonna hän kilpaili Porsche Supercup -sarjassa, voittaen yhden kilpailun ja sijoittuen sarjan seitsemänneksi. Hän ajoi myös kaksi kilpailua Saksan Porsche Carrera Cup -sarjassa. Vuonna 2012 Estre jatkoi Porsche Supercupissa, saavuttaen yhden voiton ja neljä palkintosijaa ja sijoittuen sarjan toiseksi. Samana vuonna hän sijoittui Saksan Porsche Carrera Cup -sarjan neljänneksi. Hän kilpaili tuolloin myös International GT Open, American Le Mans Series ja Rolex Sports Car Series -sarjoissa. 

Vuonna 2013 Estre voitti Saksan Porsche Carrera Cup -sarjan mestaruuden, saavuttaen kahdeksan voittoa, seitsemän paalupaikkaa ja 11 palkintosijaa. Lisäksi hän ajoi Porsche Supercup, FFSA GT Championship ja FIA GT Series -sarjoissa. Hän osallistui myös Dubain 24 tunnin ajoon. Vuonna 2014 Estre kilpaili uudessa United SportsCar Championship -sarjassa kahdeksan kilpailua, samoin kuin Blancpain Endurance Series, ADAC GT Masters, Blancpain Sprint Series -sarjoissa. Samana vuonna hän osallistui Nürburgringin 24 tunnin ajoon. Vuonna 2015 Estre osallistui ensimmäisen kerran Le Mansin 24 tunnin ajo.

Lähteet 

Vuonna 1988 syntyneet
Ranskalaiset autourheilijat
Porsche Supercup -kuljettajat
American Le Mans Series -kuljettajat
Elävät henkilöt
Thomas De Quincey

Thomas Penson De Quincey (15. elokuuta 1785 Manchester – 8. joulukuuta 1859 Edinburgh) oli englantilainen kirjailija, joka tunnetaan parhaiten teoksestaan Englantilaisen oopiuminkäyttäjän tunnustukset.

Thomas De Quincey oli varakkaan kauppiaan poika, joka kiinnostui kirjallisuudesta jo varhain. Hän opiskeli Oxfordin yliopistossa ja sai opintonsa melkein päätökseen mutta ei suorittanut tutkintoa. Hän asettui asumaan vuonna 1809 Järviseudulle, lähelle William Wordsworthia ja Samuel Taylor Coleridgea. Hän työskenteli toimittajana, kääntäjänä ja kirjailijana. Jo Oxfordin-aikanaan hän oli alkanut käyttää oopiumia ja tuli siitä yhä riippuvaisemmaksi. Hän kärsi myös jatkuvasta velkaantumisesta. Hän hankki elantonsa kirjoittamalla lehtiin kirjallisuusarvosteluja.

Englantilaisen oopiuminkäyttäjän tunnustukset (1822) on esseemuotoinen nuoruudenkuvaus, jonka loppupuolella De Quincey kertoo oopiumiriippuvuudestaan. Hector Berliozin Fantastinen sinfonia sai teoksesta innoituksensa. Runoilijaystävistään De Quincey kertoi teoksessa Recollections of the Lake Poets (1834–40), ja muistelmat johtivat välirikkoon Wordsworthin kanssa. Hänen kaunokirjalliset teoksensa, erityisesti Suspiria de Profundis (1845) ja The English Mail-Coach (1849), ovat vaikuttaneet Charles Baudelaireen ja Edgar Allan Poehun.


Teoksia

Englanniksi

 Confessions of an English Opium-Eater (1822)
 On the Knocking at the Gate in Macbeth (1823)
 Walladmor (1825)
 On Murder Considered as one of the Fine Arts (1827)
 Klosterheim, or the Masque (1832)
 Recollections of the Lake Poets (1834–40)
 Revolt of the Tartars (1837)
 The Avenger: A narrative (1838)
 The Logic of the Political Economy (1844)
 Suspiria de Profundis (1845)
 The English Mail-Coach (1849)
 Autobiographical Sketches (1853)
 California and the Gold Mania (1854)
 Selections Grave and Gay, from the Writings, Published and Unpublished, by Thomas De Quincey 1–14 (1853–1860)
 Romances and Extravaganzas (1877)
 Collected Writings (1889)
 Uncollected Writings (1890)
 The Posthumous Works (1891–93)
 Memorials (1891)
 Literary Criticism (1909)
 The Diary (1927)
 Selected Writings ( 1937)
 New Essays (1966)
 The Works of Thomas De Quincey 1–21 (2000–2003)

Suomeksi
 Englantilaisen oopiuminkäyttäjän tunnustukset (2007)
 Murha taiteenlajina (2009)

Kirjallisuutta
 Agnew, Lois Peters: Thomas de Quincey: British Rhetoric’s Romantic Turn. Carbondale: Southern Illinois University Press, 2012. ISBN 978-0-8093-3148-2
 Ainsworth, Horace Eaton: Thomas De Quincey: A Biography. Oxford: Oxford University Press, 1936.
 Bridgwater, Patrick: De Quincey’s Gothic masquerade. Amsterdam: Rodopi, 2004. ISBN 90-420-1813-5
 Lindop, Grevel: The Opium-Eater: A Life of Thomas De Quincey. London: J. M. Dent & Sons, 1981.
 Lyon, Judson S.: Thomas De Quincey. New York: Twayne Publishers, 1969.
 Morrison, Robert: The English Opium-eater: A Biography of Thomas De Quincey. London: Weidenfeld & Nicolson, 2009. ISBN 978-0-297-85279-7

Lähteet

 

Vuonna 1785 syntyneet
Vuonna 1859 kuolleet
Englantilaiset kirjailijat
Sakari Mikkola

Sakari Mikkola (28. heinäkuuta 1923 Suodenniemi – 25. tammikuuta 2009 Espoo) oli suomalainen yritysjohtaja, koulutukseltaan insinööri. 

Mikkolan vanhemmat olivat maanviljelijä Uuno Maurits Mikkola ja Elli Maria Pälä ja puoliso vuodesta 1952 talousopettaja Pirkko Annikki Nousiainen. Mikkola valmistui insinööriksi Tampereen teknillisestä opistosta 1947. Hän oli Tampereen Pellava- ja Rautateollisuus Oy:n rationalisointi-insinööri 1948–1950, Oy Rastor Ab:n rationalisointi-insinööri 1950–1952 ja Keskolla paitatehtaan isännöitsijä Lahdessa 1952–1957, tuotantolaitosten apulaisjohtaja 1957–1958, tuotantolaitosten johtaja 1958–1960, elintarvikeryhmän johtaja 1960–1967, talousjohtaja 1967–1969, varapääjohtaja 1969–1980, pääjohtaja 1980–1983 ja johtokunnan jäsen 1960–1983. Mikkolalla oli myös useita liike-elämän ja muita luottamustehtäviä. Hänelle myönnettiin kauppaneuvoksen arvonimi 1973 ja vuorineuvoksen arvonimi 1980. Sotilasarvoltaan Mikkola oli reservin majuri. Taiteilija Martti Könönen maalasi hänen muotokuvansa 1982.

Lähteet 

Suomalaiset insinöörit
Suomalaiset yritysjohtajat
Vuorineuvokset
Kauppaneuvokset
Vuonna 1923 syntyneet
Vuonna 2009 kuolleet
Satu Taavitsainen

Satu Johanna Taavitsainen (s. 6. tammikuuta 1977 Mikkelin maalaiskunta) on suomalainen poliitikko ja entinen kansanedustaja. Hänet valittiin SDP:n kansanedustajaksi Kaakkois-Suomen vaalipiiristä 5416 äänellä vuoden 2015 eduskuntavaaleissa. Hän on myös Mikkelin kaupunginvaltuuston 2. varapuheenjohtaja. Vuoden 2019 eduskuntavaaleissa Taavitsainen sai 5419 ääntä ja jäi varasijalle.

Satu Taavitsaisen puoliso on Aki Taavitsainen, joka on tähtitieteen harrastajien yhdistyksen Mikkelin Ursan puheenjohtaja.

Lähteet

Aiheesta muualla 
 
 http://www.satutaavitsainen.com/

Kansanedustajat
Suomen Sosialidemokraattisen Puolueen poliitikot
Mikkelin kaupunginvaltuutetut
Kaakkois-Suomen vaalipiiri
Vuonna 1977 syntyneet
Elävät henkilöt
Pertti Hakanen

Pertti Arvo Konrad Hakanen (s. 8. huhtikuuta 1969 Tyrvää) on suomalainen poliitikko ja entinen kansanedustaja. Hänet valittiin Keskustan edustajaksi Pirkanmaan vaalipiiristä 4 709 äänellä vuoden 2015 eduskuntavaaleissa. Vuoden 2019 eduskuntavaaleissa Hakanen jäi varasijalle. Hakanen on MTK:n johtokunnan ja Keskustan puoluehallituksen jäsen. Hän toimii myös Karjalan Liiton puheenjohtajana.

Hakanen isännöi sukutilaansa, jolla harjoitetaan viljanviljelyä.

Lähteet

Aiheesta muualla 
 
 http://www.perttihakanen.fi/www/ 

Kansanedustajat
Suomen Keskustan poliitikot
Sastamalan kaupunginvaltuutetut
Pirkanmaan vaalipiiri
Suomalaiset yrittäjät
Vuonna 1969 syntyneet
Elävät henkilöt
Matti Semi

Veli Matti Semi (s. 26. tammikuuta 1957 Varkaus) on suomalainen kansanedustaja ja kunnallispoliitikko. Hänet valittiin vasemmistoliiton edustajaksi Savo-Karjalan vaalipiiristä 2 140 äänellä vuoden 2015 eduskuntavaaleissa. Hän keräsi kotikaupungistaan Varkaudesta äänistään peräti 1300, mikä oli 11,6 prosenttia kaikista kaupungissa annetuista äänistä. Hän on Varkauden  kaupunginvaltuuston pitkäaikainen jäsen.

Matti Semi valittiin vuoden 2019 vaaleissa uudelleen eduskuntaan yli 3 400 äänellä. Eduskunnassa Semi toimii hallintovaliokunnan jäsenenä (vuodesta 2015-) ja puolustusvaliokunnan varajäsenenä (vuodesta 2019-). 

Semi on toiminut vasemmistoliiton eduskuntaryhmän toisena varapuheenjohtajana 2015–. Vuodesta 2015 Semi on ollut myös Yleisradion hallintoneuvoston jäsen.

Kotikaupungissaan Varkaudessa Matti Semi on kaupunginvaltuuston 2. varapuheenjohtaja. Hän on myös urheiluseura Varkauden Tarmon puheenjohtaja.

Semi on kilpaillut nyrkkeilyssä. Hän saavutti lajissa SM-pronssia 71 kg:n sarjassa vuosina 1978 ja 1979.

Vaalimenestys

Lähteet

Aiheesta muualla 
 
 Matti Semin verkkosivut

Nykyiset kansanedustajat
Vasemmistoliiton poliitikot
Varkauden kaupunginvaltuutetut
Savo-Karjalan vaalipiiri
Suomalaiset nyrkkeilijät
Vuonna 1957 syntyneet
Elävät henkilöt
Päivi Nerg

Päivi Elina Nerg (o.s. Vesterinen; s. 28. huhtikuuta 1958 Suolahti) on suomalainen entinen virkamies, joka on työskennellyt kesäkuusta 2022 etujärjestö MTK:n elinvoimajohtajana. Hän oli Suomen valtiovarainministeriön hallintopolitiikan alivaltiosihteeri vuosina 2018–2022. Vuosina 2012–2017 Nerg toimi puolestaan Suomen sisäministeriön kansliapäällikkönä.

Nerg on koulutukseltaan maatalous- ja metsätieteiden maisteri ja agronomi. Työuransa alkupuolella hän työskenteli muun muassa Atrialla ja Lihapolar Oy:ssä. Ennen ministeriötä hän työskenteli Kuopion yliopistossa, ensin koulutus- ja kehittämiskeskuksen johtajana vuosina 1996–2002 ja sen jälkeen hallintojohtajana 2002–2009. Vuoden 2007 alusta hän oli johtamassa Kuopion ja Joensuun yliopistojen yhdistymistä Itä-Suomen yliopistoksi. Vuosina 2009–2012 hän toimi valtiovarainministeriön hallinto- ja kehitysjohtajana.

Nerg oli ehdolla eduskuntaan vuoden 2007 eduskuntavaaleissa kristillisdemokraattien listalla. Jäätyään varasijalle hän erosi puolueesta. Asia nousi esille Nergin kansliapäällikkönimityksen yhteydessä, kun lehdistössä arveltiin sisäministeri Päivi Räsäsen suosineen häntä puoluetaustan takia.

Maaliskuussa 2016 Nerg väitti Euroopan pakolaiskriisiin liittyen, että ”Suomi on siinä aivan kärjessä, että tiedetään jokainen henkilö, joka tänne on tullut, minkälaisella taustalla hän on tullut”. Elokuussa 2017 Turun puukotusten jälkeen hän kertoi, ettei Migri tiedä, kuinka moni turvapaikanhakija esiintyy väärällä nimellä.

Nerg on saanut tunnustuspalkinnon pakolaiskriisin aikaisesta viestinnästään.

Nergin isoisä oli ministeri Vihtori Vesterinen ja setä keskustan kansanedustajana toiminut Paavo Vesterinen.

Haku valtiovarainministeriön kansliapäälliköksi
Nerg on hakenut valtiovarainministeriön kansliapäälliköksi. Nimitystä kannattaa keskusta, sitä vastustavat SDP, vasemmistoliitto ja RKP sekä oppositiosta kokoomus. Nimitystä on lykätty valtioneuvostossa kaksi kertaa ja lopulta esitys vedettiin pois. Syynä ovat erimielisyydet ja meneillään oleva selvitys.

Asiantuntijat ovat pitäneet Nergin ja muutamien virkamiesten toimintaa lainvastaisena. Perustuslakivaliokunta päätti 28.4.2020 tehdä selvityksen eduskunnan tiedonsaantioikeuden perustuslainmukaisesta toteutumisesta. Taustalla on se, että Nerg oli Sipilän hallituksen sote-johtaja eli virkamies, jonka vastuulla oli muun muassa turvata eduskunnan valiokuntien tiedonsaanti hallituksen tekemien sote-lakiesityksien vaikutuksista. Hän oli tietoinen siitä, että virkamiehet eivät kertoneet että eduskunnan valiokunnille laaditussa valtiovarainministeriön sotevastineessa ei kerrottu lomitusten ja kotoutusten aiheuttamista 210 miljoonan euron vuosikustannuksista.

Lähteet 

Suomalaiset kansliapäälliköt
Vuonna 1958 syntyneet
Elävät henkilöt